Správa o činnosti hlavného hraničného splnomocnenca Slovenskej republiky
za rok 2004

Hlavný hraničný splnomocnenec Slovenskej republiky (ďalej len “splnomocnenec”) sa v roku 2004 podieľal na zabezpečovaní plnenia záväzkov Slovenskej republiky vyplývajúcich zo: 
•	Zmluvy medzi Slovenskou republikou a Ukrajinou o režime a spolupráci a vzájomnej pomoci v hraničných otázkach, podpísanej v Bratislave 14.októbra 1993 (Ozn. MZV SR č. 2/1995 Z.z.),
•	Zmluvy medzi Slovenskou republikou a Poľskou republikou o právnych vzťahoch a spolupráci na spoločnej štátnej hranici, podpísanej vo Varšave 6.júla 1995 (Ozn. MZV SR č. 374/2000 Z.z.),
•	Zmluvy medzi Slovenskou republikou a Maďarskou republikou o režime a spolupráci na spoločnej štátnej hranici, podpísanej v Budapešti 28.júna 1995 (Ozn. MZV SR č. 269/1996 Z.z.),
•	Zmluvy medzi Slovenskou republikou a Českou republikou o úprave režimu a o spolupráci na spoločných štátnych hraniciach, podpísanej v Prahe 29.októbra 1992 (Ozn. MZV SR č. 195/1993 Z.z.) v znení neskorších zmien a doplnkov.

Splnomocnenec spolu so svojimi partnermi počas uplynulého roka zabezpečoval dodržiavanie bezpečnostných záruk a poriadku na štátnych hraniciach, prijímal opatrenia na riešenie vzniknutých problémov a koordinoval činnosť hraničných splnomocnencov pri ich praktickom riešení. 
Je možné konštatovať, že v spolupráci so susednými štátmi, dnes členmi Európskej únie, sa nevyskytujú vážnejšie problémy. Problémovou zostáva vonkajšia hranica Slovenskej republiky s Ukrajinou najmä v oblasti nelegálnej migrácie, sčasti v organizácii kontroly cezhraničnej premávky.
V roku 2004 uskutočnil hlavný hraničný splnomocnenec spolu so svojim aparátom rokovania so všetkými partnermi, ako na expertnej úrovni, tak aj na úrovni hlavných hraničných splnomocnencov s nasledovnými výsledkami:

Česká republika

V roku 2004 sa uskutočnilo XII. riadne zasadnutie hlavných hraničných splnomocnencov Slovenskej republiky a Českej republiky  v dňoch 22. – 23. marca v Soleniciach na území Českej republiky. Vedúcim slovenskej delegácie bol hlavný hraničný splnomocnenec plk. JUDr. Michal Borgula, českú delegáciu viedol hlavný hraničný splnomocnenec Českej republiky  plk. JUDr. Jindřich Urban. 
Na rokovaní vyhodnotili stav ochrany spoločných štátnych hraníc, kontroly cezhraničnej premávky, posúdili úroveň spolupráce operatívnych zložiek hraničných polícií. Zhodne konštatovali, že činnosť hranično-splnomocneneckého aparátu v hodnotenom období prebiehala v súlade so Zmluvou medzi Slovenskou republikou a Českou republikou o úprave režimu a o spolupráci na spoločných štátnych hraniciach. Zhodli sa na striktnom dodržiavaní ustanovení Dohody medzi vládou Slovenskej republiky a Českej republiky o odovzdávaní a preberaní osôb na spoločnej štátnej hranici. 
Obe strany sa dohodli, že podporujú spoločný vstup do schengenského priestoru a dohodli sa na vzájomnom zosúladení úloh v  Schengenských akčných plánoch obidvoch strán.

Poľská republika

V roku 2004 organizovala poľská strana ako expertné rokovanie, tak aj riadne rokovanie hlavných hraničných splnomocnencov.
Expertné rokovanie sa uskutočnilo dňa 17. februára 2004 v Lysej Poľane s cieľom zabezpečenia organizačnej a obsahovej prípravy XII. Konferencie splnomocnencov podľa čl. 22 Zmluvy o právnych vzťahoch a spolupráci na spoločnej štátnej hranici. 
V rámci expertného rokovania boli prerokované otázky kontroly cezhraničnej premávky a činnosti na hraničných priechodoch, stavu ochrany spoločného úseku štátnych hraníc za rok 2003, ďalej boli vyhodnotené úlohy prijaté na XI. konferencii splnomocnencov, činnosť hraničných splnomocnencov, plnenie Dohody medzi vládou Slovenskej republiky a vládou Poľskej republiky o odovzdávaní a prijímaní osôb cez spoločnú štátnu hranicu. Na základe uvedeného expertné skupiny pripravili návrh zápisnice konferencie hlavných hraničných splnomocnencov Slovenskej republiky a Poľskej republiky.
XII. riadne rokovanie hlavných hraničných splnomocnencov Slovenskej republiky  Poľskej republiky sa uskutočnilo v dňoch 11.-12. marca 2004 v Ustrzykach Górnych za účasti obidvoch hlavných hraničných splnomocnencov, plk. JUDr. Michala Borgulu a brig.gen. Jozefa Klimowicza.
V priebehu stretnutia boli prerokované a vyhodnotené výsledky zabezpečenia ochrany štátnej hranice, kontroly cezhraničnej premávky a fungovania hraničných priechodov. Obe strany posúdili možnosti zriadenia kontaktných bodov na spoločnej štátnej hranici a určili skupinu expertov zodpovednú za prerokovanie textu dohody o ich zriadení a činnosti. V rámci rokovania sa uskutočnila prehliadka hraničného priechodu Kroscienko- Smolnica na území Ukrajiny kde prebieha spoločný výkon služby, a prehliadka technického zabezpečenia ochrany poľsko-ukrajinskej štátnej hranice. 
Hlavný hraničný splnomocnenec Poľskej republiky požiadal svojho partnera o sprísnenie kontrol na hraničných priechodoch najmä počas konania Európskeho hospodárskeho fóra a poskytnutie informácií o prípadnom pohybe antiglobalistických skupín.

Maďarská republika

Expertné rokovanie sa uskutočnilo podľa článku 6 Zmluvy medzi Slovenskou republikou a Maďarskou republikou o režime a spolupráci na spoločnej štátnej hranici v dňoch 31.marca a 1. apríla  2004 v Štúrove za účelom organizačnej a obsahovej prípravy VIII. zasadnutia hlavných hraničných splnomocnencov Slovenskej republiky a Maďarskej republiky.
VIII. riadne zasadnutie hlavného hraničného splnomocnenca Slovenskej republiky a Maďarskej republiky sa uskutočnilo v Budapešti v dňoch 15.-16. júna 2004 za účasti obidvoch hlavných hraničných splnomocnencov plk. JUDr. Michala Borgulu a genmjr. Józsefa Bendeka. 
V rámci rokovania boli vyhodnotené výsledky zabezpečenia ochrany spoločnej štátnej hranice, kontroly cezhraničnej premávky, úlohy v operatívno-pátracej činnosti, plnenie readmisnej dohody a celkového stavu spolupráce hraničných orgánov v úseku slovensko-maďarskej štátnej hranice.
Strany dohodli aktuálne úlohy spolupráce na ďalšie obdobie a posúdili možnosť organizovať spoločné akcie najmä v blízkosti štátnych hraníc s Ukrajinou.

Ukrajina

V roku 2004 organizovala ukrajinská strana expertné rokovanie a slovenská strana riadne rokovanie.
Expertné rokovanie sa uskutočnilo 15.apríla 2004 v Užhorode. V rámci expertného rokovania boli prerokované otázky spolupráce pri ochrane štátnej hranice, kontroly cezhraničnej premávky a dodržiavania režimu na spoločných štátnych hraniciach ako i otázky plnenia vzájomných dohôd. 
Experti vykonali analýzu situácie a prijatých opatrení v boji s protiprávnou činnosťou na spoločných štátnych hraniciach. Pripravili návrh textu zápisnice z X. riadneho rokovania hlavných hraničných splnomocnencov Slovenskej republiky a Ukrajiny. Prerokovali tiež návrh textu Protokolu úloh pomocníkov hraničných splnomocnencov.
X. riadne rokovanie hlavných hraničných splnomocnencov Slovenskej republiky  a Ukrajiny sa uskutočnilo v dňoch 18.- 19. mája 2004 v Spišskej Starej Vsi, za účasti obidvoch hlavných hraničných splnomocnencov plk. JUDr. Michala Borgulu a genplk. Mykolu Lytvyna. 
Zmluvné strany vyhodnotili situáciu na slovensko-ukrajinskej štátnej hranici a konštatovali, že k podstatným činiteľom ovplyvňujúcim činnosť hraničných orgánov Slovenskej republiky a Ukrajiny patria snahy mnohopočetných cezhraničných zločineckých zoskupení vybudovať stále kanály na prepravu nelegálnych migrantov a kontrabandu cez spoločnú štátnu hranicu. Na účel predchádzania a zastavenia nelegálnej činnosti na slovensko-ukrajinskej štátnej hranici zmluvné strany pokladajú za účelne zintenzívniť spoločné aktivity hraničných splnomocnencov Slovenskej republiky a Ukrajiny s cieľom prijať komplex koordinovaných preventívnych opatrení. Hraniční splnomocnenci sa budú stretávať pravidelne jedenkrát v mesiaci spolu s pracovníkmi operatívnych orgánov na ktorých budú riešiť aktuálny stav ochrany spoločnej štátnej hranice.
Zmluvné strany prerokovali organizáciu kontroly cezhraničnej premávky a zabezpečenie potrebnej činnosti  na hraničných priechodoch na spoločnej štátnej hranici. Dohodli sa, že na zabezpečenie plynulosti hraničného vybavovania na hraničných priechodoch cez spoločnú štátnu hranicu, prijmú  komplex koordinovaných opatrení s cieľom :
•	zdokonaliť infraštruktúru hraničných priechodov;
•	zvýšiť kapacitu priepustosti hraničných priechodov a ich technické vybavenie;
•	zabezpečiť kvalitu kontroly osôb, dopravných prostriedkov a nákladov prekračujúcich spoločnú štátnu hranicu.
Na účel rozvoja spolupráce a organizácie vzájomnej súčinnosti hranično-splnomocneneckého aparátu zmluvných strán bolo dohodnuté, že pri ochrane spoločnej štátnej hranice je nevyhnutné:
•	zdokonaliť systém ochrany štátnej hranice;
•	zdokonaliť vzájomnú súčinnosť na všetkých úrovniach v boji s nezákonnou činnosťou na štátnej hranici;
•	plánovať a uskutočňovať spoločné operácie smerujúce k zničeniu kanálov nelegálnej migrácie na úsekoch “zelenej” hranice;
•	pravidelne si vymieňať informácie na úrovni operatívnych orgánov o prevádzačoch nelegálnych migrantov nachádzajúcich sa na území Slovenskej republiky alebo Ukrajiny na účel ich trestného postihu.
•	plniť úlohy zo zápisnice pomocníkov hraničných splnomocnencov na slovensko-ukrajinskej štátnej hranici, ktorú podpísali hlavní hraniční splnomocnenci.
Hlavní hraniční splnomocnenci, s cieľom aktívne riešiť vznikajúce problémy na spoločnej štátnej hranici, uložili zástupcom hlavných hraničných splnomocnencov uskutočňovať minimálne dvakrát do roka riadne stretnutia, v prípade potreby aj častejšie. Z tohto dôvodu sa v roku 2004 na úrovni zástupcov hlavných hraničných splnomocnencov Slovenskej republiky a Ukrajiny uskutočnili dve riadne rokovania a jedno mimoriadne rokovanie, ktoré riešilo aktuálny prípad podozrenia pašovania cigariet zo strany príslušníkov hraničnej služby Ukrajiny.

Hlavný hraničný splnomocnenec v roku 2004 využil svoje postavenie splnomocnenca vlády Slovenskej republiky a na stretnutiach so svojimi partnermi všetkých požiadal o aktívnu pomoc a spoluprácu pri mimoriadnom zabezpečovaní ochrany štátnej hranice v súvislosti s konaním parlamentného zhromaždenia NATO v dňoch 28. mája až 2. júna. Zároveň informoval o pripravovaných opatreniach, zameraných na posilnenie ochrany štátnej hranice, zamedzenie vstupu nežiadúcim osobám a kontrolu nedovoleného prevozu zbraní, výbušnín a iných nebezpečných látok.